input: KOMISIJOS REGLAMENTAS (ES) Nr. 1166/2012
  2012 m. gruodžio 7 d.
  kuriuo dėl dimetildikarbonato (E 242) naudojimo tam tikruose alkoholiniuose gėrimuose iš dalies keičiamas Europos Parlamento ir Tarybos reglamento (EB) Nr. 1333/2008 II priedas
  (Tekstas svarbus EEE)
  EUROPOS KOMISIJA,
  atsižvelgdama į Sutartį dėl Europos Sąjungos veikimo,
  atsižvelgdama į 2008 m. gruodžio 16 d. Europos Parlamento ir Tarybos reglamentą (EB) Nr. 1333/2008 dėl maisto priedų (1), ypač į jo 10 straipsnio 3 dalį,
  kadangi:
  (1)
  Reglamento (EB) Nr. 1333/2008 II priede nustatytas Sąjungos maisto priedų, leistinų naudoti maisto produktuose, sąrašas ir jų naudojimo sąlygos;
  (2)
  šis sąrašas gali būti iš dalies keičiamas pagal 2008 m. gruodžio 16 d. Europos Parlamento ir Tarybos reglamente (EB) Nr. 1331/2008, nustatančiame maisto priedų, fermentų ir kvapiųjų medžiagų leidimų suteikimo procedūrą (2), nurodytą procedūrą;
  (3)
  pagal Reglamento (EB) Nr. 1331/2008 3 straipsnio 1 dalį Sąjungos maisto priedų sąrašas gali būti atnaujintas Komisijos iniciatyva arba gavus prašymą;
  (4)
  2011 m. spalio 4 d. buvo pateiktas ir valstybėms narėms perduotas prašymas leisti naudoti dimetildikarbonatą (E 242) visuose 14.2.8 kategorijai („Kiti alkoholiniai gėrimai, įskaitant alkoholinių gėrimų ir nealkoholinių gėrimų mišinius ir spiritinius gėrimus, kurių alkoholio koncentracija yra mažesnė kaip 15 %“) priklausančiuose produktuose;
  (5)
  dimetildikarbonatas (E 242) yra naudojamas šaltos sterilizacijos gėrimuose. Jis veikia grybelius ir bakterijas ir yra ypač naudingas ribojant pasterizavimą. Jį naudojant galima veiksmingai konservuoti gėrimus nekeičiant jų kvapo ir skonio. Be to, riboti pasterizavimą yra ekonomiškiau ir ekologiškiau. Šiuo metu medžiagą leidžiama naudoti kelių kategorijų alkoholiniuose ir nealkoholiniuose gėrimuose;
  (6)
  dimetildikarbonatą (E 242) Maisto produktų mokslinis komitetas paskutinį kartą vertino 2001 m. (3) Medžiaga nekelia jokio su toksikologija susijusio susirūpinimo, nes jos naudojant 250 mg/l ji yra nestabili ir skyla į medžiagas, kurių likučiai laikomi nekenksmingais. Tai reiškia, kad toks medžiagos naudojimas nekelia pavojaus sveikatai. Todėl tikslinga leisti dimetildikarbonatą (E 242) naudoti kaip konservantą visuose 14.2.8 kategorijai („Kiti alkoholiniai gėrimai, įskaitant alkoholinių gėrimų ir nealkoholinių gėrimų mišinius ir spiritinius gėrimus, kurių alkoholio koncentracija yra mažesnė kaip 15 %“) priklausančiuose produktuose;
  (7)
  pagal Reglamento (EB) Nr. 1331/2008 3 straipsnio 2 dalį Komisija, siekdama atnaujinti Reglamento (EB) Nr. 1333/2008 II priede nustatytą Sąjungos maisto priedų sąrašą, turi prašyti Europos maisto saugos tarnybos pateikti nuomonę, išskyrus tuos atvejus, kai atnaujinus minėtą sąrašą nedaromas poveikis žmonių sveikatai. Kadangi leidimas dimetildikarbonatą (E 242) naudoti kaip konservantą visuose 14.2.8 kategorijai priklausančiuose produktuose yra to sąrašo atnaujinimas ir nėra tikėtina, kad tai darys poveikį žmonių sveikatai, nebūtina prašyti Europos maisto saugos tarnybos pateikti nuomonę;
  (8)
  laikantis 2011 m. lapkričio 11 d. Komisijos reglamento (ES) Nr. 1129/2011, kuriuo iš dalies keičiamas Europos Parlamento ir Tarybos reglamento (EB) Nr. 1333/2008 II priedas sudarant Sąjungos maisto priedų sąrašą (4), pereinamojo laikotarpio nuostatų, II priede nustatytas Sąjungos maisto priedų, leistinų naudoti maisto produktuose, sąrašas ir jų naudojimo sąlygos taikomi nuo 2013 m. birželio 1 d. Siekiant leisti dimetildikarbonatą (E 242) naudoti kaip konservantą visuose 14.2.8 kategorijai priklausančiuose produktuose anksčiau, būtina nustatyti ankstesnę taikymo datą, susijusią su šio maisto priedo naudojimu;
  (9)
  todėl Reglamento (EB) Nr. 1333/2008 II priedas turėtų būti atitinkamai iš dalies pakeistas;
  (10)
  šiame reglamente nustatytos priemonės atitinka Maisto grandinės ir gyvūnų sveikatos nuolatinio komiteto nuomonę ir joms neprieštarauja nei Europos Parlamentas, nei Taryba,
  PRIĖMĖ ŠĮ REGLAMENTĄ:
  1 straipsnis
  Reglamento (EB) Nr. 1333/2008 II priedas iš dalies keičiamas pagal šio reglamento priedą.
  2 straipsnis
  Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.
  Šis reglamentas privalomas visas ir tiesiogiai taikomas visose valstybėse narėse.
  Priimta Briuselyje 2012 m. gruodžio 7 d.